
תקציר פס"ד עת"א 7015-06-22 - ג'ומעה חדר נ' שרות בתי הסוהר
ביהמ"ש המחוזי מרכז לוד,  השופט מיכאל קרשן 

בית המשפט המחוזי מרכז-לוד קיבל היום, במסגרת עתירת אסיר עולם שעונשו נקצב, את עמדת שירות בתי הסוהר והמדינה כי קיימת הצדקה לנקוט גישה קבוצתית שונה ומחמירה בעניינם של אסירים תושבי הרשות הפלסטינית (שאינם אסירים ביטחוניים), כך שככלל לא יהיו זכאים לצאת לחופשות "רגילות" מן הכלא. 
בצד זה נקבע כי נציב שירות בתי הסוהר לא היה רשאי, כפי שעשה בשנת 2015, לכבול את שיקול דעתו כך שבשום נסיבות לא יוכל לבחון סטייה מן הכלל האמור, וכל זאת בניגוד לכלל יסודי במשפט המנהלי המחייב בדיקה פרטנית ואף לפסיקה קודמת של בית המשפט העליון באותה סוגיה. 
בית המשפט הורה לשירות בתי הסוהר לתקן את פקודת החופשות בתוך 6 חודשים, באופן שיותיר שיקול דעת לבחון במקרים חריגים בלבד אישור חופשות לאסירים תושבי הרשות הפלסטינית. 
בית המשפט קבע כי עד לתיקון יוחל בעניינם של אסירים תושבי הרשות הפלסטינית שאינם מסווגים כאסירים ביטחוניים הדין שקדם לתיקון פקודת החופשות בשנת 2015, שכלל פתח צר לבחינת בקשות פרטניות לחופשה, בהתקיים תנאים מסוימים.

*** התקציר אינו בא להחליף את פסק הדין, הנוסח המחייב הוא זה של פסק הדין המלא ***

